**Căprui**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumea-i căprui prin ochii mei

cum sunt și eu căprui doar pentru tine,

căprui e pasul pe căprui alei

călcând pe când, călcând pe cine.

Nu crede alții când îți spun

că ceru-i verde sau sângele albastru,

aruncă-te în ochiu-mi brun

să simți perfectul zbor căprui, măiastru.

Căpruia umbr-am să ți-o mușc hapsân

să-mi curgă-n gură în frisoane

vecia sufocată de al tău sân,

iubita mea cu suflet de castane.